Mə ngádzó ai mǎmēn naa: mə́ tam kyəge miǹtag mí enyiŋ, mə́ yen é dzóm é nə m̀bəmbə enyiŋ, ákə̄ kwí, hə dzə́dzāā. 2Ású loe, ma nâ: “Á nə dzam ákúd !” Ńdɔ̄ ḿfág miǹtag: “Nálā wâbɔ dzé ?” 3Mə ngábindi á ńnə̄m étē nə́ mə́ tam fudi nyɔ́l á ńsɔ̄án məyɔg hədá mə tɔá ai fəg dzama ésə̄ âbum; ma nâ mə́ tam sɔ́g ákūd nə́ mə́ yen é dzóm bēn é nə́ ḿbəŋ ású bɔ́n bə́ Ádam á bábɔ á yób á sí mū, á mān étun ńtíé ényiŋ dzábán ésə. 4Mə ngábɔ ngul bísíé: mə lóŋó mə̄ndá, mə bondé mə̄fúb mə́ wɔ̂n; 5mə syé məfúb bídí ai məfúb bílé, mə bɛ̌ bīlé bibumá ebə̌bɛɛ. 6Mə́ fáág bitám nə́ məndím yā étē mə́ kad wɔdǎn mīmkpāmáŋ bīlé. 7Mə kusú bītúgā bí fám ai ébí bí bīníngá, mə bǐ bǒd miǹsəŋ bíyə́m, miǹkunda mí nyag, ai miǹtómbá ezɔ́b ezɔ̌b a lodo ábím mod m̀fə́ ā ndzí kig bí ósúsúa ma á Yērúzalɛm. 8Mə ngákóan mɔ́ni ai mvɔ́d, akúmá miǹkúkúmá ai miǹnam, mə ngábi bəyia bə́ bíā, fám ai biníngá ai ákúmá láfúguzu, ai miníngá ḿbɔ̄g, ai biníngá[1]. 9Ńdɔ mə ngábíg a lodo é bod bə́sə bə́ ngábə́ mā ósū á Yērúzalɛm. Tɔ nálā mə tɔá ai fəg dzama ésə̄ âbum. 10É dzóm ésə̄ mís mə́ ngátám, mə ngávə́ mɔ́ dzɔ́; ma ndzí kig nyím ńnə̄m wáma ǹgúmā dzóm ziŋ. Mə ngátag ai esíé dzámā ésə, mə bǐ mân ai miǹtag mísə̄ étēde. 11Ńdɔ mə ngábindi bisíé yā mɔ́ máma ai étūŋ ésə mə ngánɔŋ étēde: ákə̄ kwí, mə́sə̄ mə́ ńtɔ̄á hə dzə́dzāā ai ǹtsídán évúndu; təge ai m̀fí ziŋ á ńlō dzóbō á sí mū. É zitɔ́g yāsuu ngul á sí 12Mə ngábindi é dzóm é nə́ fəg ai édzí é nə́ ókūkud ai édzí é nə̄ ákūd. Mə sílí māmēn nâ efɔlɔgɔ ńkúkúmá yâyi bɔ dzé ? Hə édzí é ngábɔban yǎ ósúsúa.